LAOAG CITY – Napalag-anan met laeng ti ladingit ken panagdanag ti pamilya ti OFW a natay idiay Saudi Arabia nga saan dan a makita a gundawat kalpasan a nagdisso ti eroplano a nakailuganan ti bangkay iti Laoag International Airport (LIA) itay ala una tay malem.
Segun kenni Rosalina Ilarde, ipag ti natay nga OFW a ni Charles Ilarde a ti bangkay ket nabungon laeng ti ules ken naipan iti box.
Dagus a naipan ti bangkay iti maysa a punerarya tapno mailungon.
Kuna ni Rosalina nga sumagmamano a kabarangayan da iti Brgy Pasngal, Bacarra, Ilocos Norte ti mabuteng nga umasideg iti bangkay ti ipag na gapu ta agdudua da no ania a pudno ti nakatayan ti OFW idiay Saudi Arabia.
Immuna ngamin a naipadamag kadakuada a ni Charles ket natay iti MERS virus ngem idi rimuar ti resulta ti utopsiya ket naammuan nga atake ti puso ti nakatayan na.
Ngem kuna ni Rosalina, adda dagiti dokumento a naipakuyug iti bangkay a mangipaneknek a natay ti biktima iti MERS virus.
Iti pannakatay ni Charles ket agbalinen a naan-anay nga ulila ti kakaisuna nga anak na gapu ta natay ti asawa na sumagmamanon a tawen ti napalabas gapu ti pannakalmes.
Ti bangkay ti OFW ket nadesisyunan ti pamilya a maidulin intono Lunes.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn